Document ID: 31982D0194

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 12ης Μαρτίου 1982
περί εγκρίσεως του προγράμματος ταχείας εξαλείψεως της κλασσικής πανώλης των χοίρων το οποίο υπέβαλε το Βασίλειο των Κάτω Χωρών
(Το κείμενο στην ολλανδική γλώσσα είναι το μόνο αυθεντικό)
(82/194/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
την οδηγία 80/1095/ΕΟΚ του Συμβουλίου της 11ης Νοεμβρίου 1980 περί καθορισμού των όρων που αποβλέπουν να κατακτήσουν και να διατηρήσουν το έδαφος της Κοινότητος απαλλαγμένο από την κλασσική πανώλη των χοίρων (1), και ιδίως το άρθρο 3,
την απόφαση 80/1096/ΕΟΚ του Συμβουλίου της 11ης Νοεμβρίου 1980 περί καθιερώσεως χρηματοδοτικής δράσεως της Κοινότητος για την εξάλειψη της κλασσικής πανώλης των χοίρων (2), και ιδίως το άρθρο 5,
Εκτιμώντας:
ότι με επιστολή της 8ης Δεκεμβρίου 1981, το Βασίλειο των Κάτω Χωρών ανακοίνωσε στην Επιτροπή ένα πρόγραμμα ταχείας εξαλείψεως της κλασσικής πανώλης των χοίρων·
ότι κατόπιν εξετάσεως διαπιστώθηκε ότι το εν λόγω πρόγραμμα είναι σύμφωνο με την οδηγία 80/217/ΕΟΚ του Συμβουλίου της 22ας Ιανουαρίου 1980 περί θεσπίσεως κοινοτικών μέτρων για την καταπολέμηση της κλασσικής πανώλης των χοίρων (3) και με την οδηγία 80/1095/ΕΟΚ, και ότι, κατά συνέπεια, πληρούνται οι όροι για χρηματοδοτική συμμετοχή εκ μέρους της Κοινότητος·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής·
ότι έχει ζητηθεί η γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το πρόγραμμα ταχείας εξαλείψεως της κλασσικής πανώλης των χοίρων που υπέβαλαν οι Κάτω Χώρες.
Άρθρο 2
Οι Κάτω Χώρες θέτουν σε εφαρμογή, με ισχύ από την 1η Μαρτίου 1982, τις νομοθετικές, κανονιστικές και διοικητικές διατάξεις που είναι αναγκαίες για την εφαρμογή του προγράμματος που αναφέρεται στο άρθρο 1.
Άρθρο 3
Η παρούσα απόφαση απευθύνεται στο Βασίλειο των Κάτω Χωρών.
Έγινε στις Βρυξέλλες, στις 12 Μαρτίου 1982.

Labels: 20
18
0
6